CELEX: 62014TN0373
Language: el
Date: 2014-05-26 00:00:00
Title: Υπόθεση T-373/14: Προσφυγή της 26ης Μαΐου 2014 — Petro Suisse Intertrade κατά Συμβουλίου

11.8.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 261/36
            
         Προσφυγή της 26ης Μαΐου 2014 — Petro Suisse Intertrade κατά Συμβουλίου
   (Υπόθεση T-373/14)
   2014/C 261/61
   Γλώσσα διαδικασίας: η αγγλική
   
      Διάδικοι
   
   
      Προσφεύγουσα: Petro Suisse Intertrade Co. SA (Pully, Ελβετία) (εκπρόσωποι: J. Grayston, Solicitor, P. Gjørtler, G. Pandey, D. Rovetta, D. Sellers και N. Pilkington, lawyers)
   
      Καθού: Συμβούλιο της Ευρωπαϊκής Ένωσης
   
      Αιτήματα της προσφεύγουσας
   
   Η προσφεύγουσα ζητεί από το Δικαστήριο:
   
               —
            
            
               να ακυρώσει την απόφαση του Συμβουλίου η οποία περιέχεται στην επιστολή της 14ης Μαρτίου 2014 που απηύθυνε το θεσμικό αυτό όργανο προς τους δικηγόρους της προσφεύγουσας και αφορά την επανεξέταση των καταλόγων των προσώπων και οντοτήτων που περιλαμβάνονται, αφενός, στο παράρτημα ΙΙ της αποφάσεως 2010/413/ΚΕΠΠΑ του Συμβουλίου για περιοριστικά μέτρα κατά του Ιράν, όπως τροποποιήθηκε με την απόφαση 2012/635/ΚΕΠΠΑ του Συμβουλίου, της 15ης Οκτωβρίου 2012, και, αφετέρου, στο παράρτημα ΙΧ του κανονισμού (ΕΕ) 267/2012 σχετικά με περιοριστικά μέτρα κατά του Ιράν, όπως εφαρμόστηκε με τον εκτελεστικό κανονισμό (ΕΕ) 945/2012 του Συμβουλίου, της 15ης Οκτωβρίου 2012, στο μέτρο που η προσβαλλόμενη απόφαση συνιστά άρνηση διαγραφής της προσφεύγουσας από τους καταλόγους των προσώπων και οντοτήτων που υπόκεινται σε περιοριστικά μέτρα,
            
         
               —
            
            
               να συνεκδικάσει την παρούσα υπόθεση με την υπόθεση T-156/13, σύμφωνα με το άρθρο 50, παράγραφος 1, του Κανονισμού Διαδικασίας,
            
         
               —
            
            
               να καταδικάσει το Συμβούλιο στα δικαστικά έξοδα της παρούσας διαδικασίας.
            
         
      Λόγοι ακυρώσεως και κύρια επιχειρήματα
   
   Προς στήριξη της προσφυγής της, η προσφεύγουσα προβάλλει δύο λόγους ακυρώσεως, που αντλούνται από ανεπαρκή αιτιολογία και από πρόδηλη πλάνη εκτιμήσεως του Συμβουλίου.
   Η προσφεύγουσα υποστηρίζει ότι, μολονότι αποτελεί θυγατρική της περιληφθείσας στους σχετικούς καταλόγους εταιρίας National Iranian Oil Company (NIOC), εντούτοις, το Συμβούλιο δεν απέδειξε ότι προκύπτει υπέρ του ιρανικού κράτους οικονομικό όφελος αντίθετο προς τον σκοπό των προσβαλλόμενων μέτρων.